3 หุ้นพลังงานร่วง! เซ่นราคาน้ำมันทรุด 9% หลัง “โอเปกพลัส” หั่นกำลังผลิต 10ล้านบาร์เรล/วัน
3 หุ้นพลังงานร่วง! เซ่นราคาน้ำมันทรุด 9% หลัง "โอเปกพลัส" หั่นกำลังผลิต 10ล้านบาร์เรล/วัน
10 เม.ย. 2563

ผู้สื่อข่าวรายงานว่า ณ เวลา 10.03 น. ราคาหุ้น บริษัท ปตท. จำกัด (มหาชน) หรือ PTT อยู่ที่ 35.25 บาท ลบ 0.50 บาท หรือ 1.40% สูงสุดที่ระดับ 35.50 บาท ต่ำสุดที่ระดับ 34.50 บาท ด้วยมูลค่าการซื้อขาย 507.46 ล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 78.50 บาท ลบ 1.25 บาท หรือ 1.57% สูงสุดที่ระดับ 78.75 บาท ต่ำสุดที่ระดับ 77.50 บาท ด้วยมูลค่าการซื้อขาย 187.58 ล้านบาท
ส่วนราคาหุ้น บริษัท ไทยออยล์ จำกัด (มหาชน) หรือ TOP อยู่ที่ระดับ 34.75 บาท ลบ 0.75 บาท หรือ 2.11% สูงสุดที่ระดับ 35 บาท ต่ำสุดที่ระดับ 34 บาท ด้วยมูลค่าการซื้อขาย 117.58 ล้านบาท
ขณะที่สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงกว่า 9% เมื่อคืนนี้ (9 เม.ย.) หลังจากสื่อรายงานว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงปรับลดกำลังการผลิตน้ำมัน 10 ล้านบาร์เรล/วัน ซึ่งนักลงทุนมองว่าตัวเลขดังกล่าวยังไม่มากพอที่จะกระตุ้นความต้องการใช้น้ำมันให้ฟื้นตัวขึ้นในช่วงเวลาที่การแพร่ระบาดของไวรัสโควิด-19 กำลังส่งผลกระทบอย่างหนักต่อเศรษฐกิจทั่วโลก
สัญญาน้ำมันดิบ WTI ส่งมอบเดือนพ.ค. ร่วงลง 2.33 ดอลลาร์ หรือ 9.3% ปิดที่ 22.76 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 1.36 ดอลลาร์ หรือ 4.1% ปิดที่ 31.48 ดอลลาร์/บาร์เรล
ทั้งนี้ เมื่อพิจารณาตลอดทั้งสัปดาห์พบว่า สัญญาน้ำมันดิบ WTI ปรับตัวลงทั้งสิ้น 19.7% ขณะที่สัญญาน้ำมันดิบเบรนท์ปรับตัวลงทั้งสิ้น 7.7% โดยตลาดน้ำมันนิวยอร์กจะปิดทำการในวันศุกร์ที่ 10 เม.ย. เนื่องในวัน Good Friday ดังนั้น การซื้อขายในวันพฤหัสบดีที่ 9 เม.ย.จึงถือเป็นวันสุดท้ายของสัปดาห์นี้
ด้านนักวิเคราะห์จากบริษัทไรสแตด เอนเนอร์จี กล่าวว่า ปัจจัยที่ทำให้ราคาน้ำมันดิบร่วงลงเมื่อคืนนี้ มาจากการที่นักลงทุนมองว่า การปรับลดกำลังการผลิตเพียง 10 ล้านบาร์เรล/วันของกลุ่มโอเปกพลัสนั้น ยังน้อยกว่าที่ตลาดคาดหวังไว้ และยังไม่มากพอที่จะหนุนความต้องการใช้น้ำมันให้ฟื้นตัวขึ้นได้ เนื่องจากการแพร่ระบาดของไวรัสโควิด-19 ได้ส่งผลให้ความต้องการใช้น้ำมันทั่วโลกทรุดตัวลงอย่างหนักในช่วงที่ผ่านมา